
B9‑0153/2024
Europos Parlamento rezoliucija dėl ryžtingos ES pagalbos Ukrainai poreikio praėjus dvejiems metams nuo Rusijos agresijos karo prieš Ukrainą pradžios
(2024/2526(RSP))
Europos Parlamentas,
–	atsižvelgdamas į savo ankstesnes rezoliucijas dėl Ukrainos ir Rusijos, visų pirma tas, kurios buvo priimtos nuo Rusijos karo prieš Ukrainą eskalacijos 2022 m. vasario mėn. ir Krymo pusiasalio aneksijos 2014 m. vasario 19 d.,
–	atsižvelgdamas į 2014 m. pasirašytą Europos Sąjungos bei jos valstybių narių ir Ukrainos asociacijos susitarimą[footnoteRef:1] ir susijusią Europos Sąjungos ir Ukrainos išsamią ir visapusišką laisvosios prekybos erdvę, [1:  OL L 161, 2014 5 29, p. 3.] 

–	atsižvelgdamas į JT Chartiją, Hagos konvencijas, Ženevos konvencijas ir jų papildomus protokolus, taip pat į Tarptautinio baudžiamojo teismo Romos statutą,
–	atsižvelgdamas į 2023 m. birželio 20 d. Komisijos pasiūlymą dėl Europos Parlamento ir Tarybos reglamento, kuriuo nustatoma Ukrainos priemonė (COM(2023)0338),
–	atsižvelgdamas į 2023 m. gruodžio 14 d. Europos Vadovų Tarybos sprendimą pradėti stojimo derybas su Ukrainą po to, kai 2023 m. lapkričio 8 d. dėl to buvo gauta teigiama Komisijos rekomendacija,
–	atsižvelgdamas į 2023 m. gruodžio 14 d. ir 2024 m. vasario 1 d. Europos Vadovų Tarybos išvadas, 
–	atsižvelgdamas į Darbo tvarkos taisyklių 132 straipsnio 2 dalį,
A.	kadangi nuo 2022 m. vasario 24 d. Rusija vykdo neteisėtą, neišprovokuotą ir nepateisinamą agresijos karą prieš Ukrainą; kadangi Rusijos karas prieš Ukrainą prasidėjo 2014 m. neteisėta Krymo pusiasalio aneksija ir vėlesne Donecko ir Luhansko regionų dalių okupacija; kadangi šis agresijos karas yra akivaizdus ir šiurkštus JT Chartijos ir pagrindinių tarptautinės teisės principų pažeidimas; kadangi Rusijos veiksmai Ukrainoje pastaraisiais dvejais metais toliau kelia grėsmę taikai ir saugumui Europoje ir visame pasaulyje;
B.	kadangi Rusijos agresijos karas yra didžiausias karinis konfliktas Europos žemyne nuo Antrojo pasaulinio karo pabaigos ir atspindi didėjantį konfliktą tarp autoritarizmo ir demokratijos;
C.	kadangi Rusijos pajėgos be atrankos puola gyvenamuosius rajonus ir civilinę infrastruktūrą, pvz., mokyklas ir ligonines; kadangi jau nužudyti tūkstančiai gyventojų, įskaitant vaikus, ir dar daugiau jų buvo kankinami, persekiojami, patyrė seksualinį smurtą, buvo pagrobti ar priverstinai perkelti; kadangi šis nežmoniškas Rusijos pajėgų ir patikėtinių elgesys yra visiškas tarptautinės humanitarinės teisės nepaisymas; kadangi bandydama atlikti etninį valymą okupuotose Ukrainos dalyse Rusija yra įvykdžiusi plataus masto žiaurius nusikaltimus; kadangi Rusija siekia sunaikinti Ukrainos nacionalinę tapatybę ir panaikinti Ukrainos kultūrą ir valstybingumą;
D.	kadangi milijonai ukrainiečių, bėgdami nuo Rusijos agresijos, buvo priversti persikelti šalies viduje ir į užsienį; kadangi dėl Rusijos karo nusikaltimų Ukrainos civilių ir karinio personalo kartai teks gydytis nuo psichologinės įtampos, depresijos, nerimo ir potrauminio streso sutrikimo;
E.	kadangi Ukrainos ginkluotosios pajėgos sugebėjo atremti Rusijos invaziją, išlaisvinti daugiau kaip 50 proc. po 2022 m. vasario 24 d. laikinai okupuotų teritorijų ir atgauti Ukrainos vakarinės prieigos prie Juodosios jūros kontrolę, veiksmingai išstumdamos Rusijos Juodosios jūros laivyną;
F.	kadangi bendras Vakarų šalių BVP yra 25 kartų didesnis už Rusijos BVP, tačiau Vakarų karinė parama Ukrainai 2023 m. sudarė mažiau nei 0,1 proc. šio bendro BVP; kadangi 2023 m. Rusija savo agresijos karui išleido apytikriai 6 proc. savo BVP, o Ukraina savo gynybai �– 25 proc. savo BVP ekvivalento;
G.	kadangi Rusijos agresijos karas byloja apie jos pokolonijinį požiūrį į kaimynines šalis; kadangi jeigu Rusija išliks imperialistinio mentaliteto valstybe, vykdančia revizionistinę politiką, ji toliau stengsis išlaikyti nuolatinę agresijos grėsmę Europos žemyne; kadangi daugelis tarptautinių subjektų pripažino Rusiją valstybe, remiančia terorizmą ir naudojančia terorizmo priemones, tad reikėtų imtis konkrečių priemonių;
H.	kadangi Europos Vadovų Taryba nusprendė pradėti stojimo derybas su Ukraina po to, kai buvo gauta teigiama Komisijos rekomendacija, ir vėliau paragino Tarybą patvirtinti derybų programą, kai bus įgyvendintos atitinkamos Komisijos rekomendacijos;
I.	kadangi nuo plataus masto invazijos pradžios ES suteikė Ukrainai beprecedentę ir įvairiopą paramą, įskaitant anksčiau niekada nematyto masto karinę paramą; kadangi bendra pagalba, kurią ES, jos valstybės narės ir Europos finansų įstaigos pažadėjo suteikti nuo 2022 m. vasario mėn., sudaro ne mažiau kaip 85 mlrd. EUR, įskaitant humanitarinę ir skubią pagalbą, paramą biudžetui, makrofinansinę paramą ir karinę pagalbą; kadangi 17 mlrd. EUR buvo skirta valstybėms narėms tam, kad jos galėtų priimti apie keturis milijonus pabėgėlių iš Ukrainos, kuriems pasiūlyta išplėstinė apsauga pagal Laikinosios apsaugos direktyvą[footnoteRef:2] iki 2025 m. kovo mėn.; [2:  2001 m. liepos 20 d. Tarybos direktyva 2001/55/EB dėl minimalių normų, suteikiant perkeltiesiems asmenims laikiną apsaugą esant masiniam srautui, ir dėl priemonių, skatinančių valstybių narių tarpusavio pastangų priimant tokius asmenis ir atsakant už tokio veiksmo padarinius pusiausvyrą (OL L 212, 2001 8 7, p. 12).] 

J.	kadangi ES ir jos valstybės narės iki šiol suteikė Ukrainai 28 mlrd. EUR vertės karinę pagalbą; kadangi buvo pasinaudota Europos taikos priemone ir jos lėšomis skirta 5,6 mlrd. EUR tam, kad valstybės narės perduotų Ukrainai karinę įrangą; kadangi pagal šaudmenų iniciatyvą Ukrainai bus suteikta apytikriai 524 000 155 mm skersmens sviedinių, kuriuos Europos gynybos pramonė pagamins iki 2024 m. kovo mėn., ir dar 500 000 sviedinių, kurie bus pagaminti iki metų pabaigos; kadangi Europos Sąjungos karinė pagalbos misija Ukrainai jau apmokė 40 000 Ukrainos karių Vokietijoje ir Lenkijoje ir jų skaičius tik didėja;
K.	kadangi ES institucijos neseniai iš esmės susitarė nustatyti Ukrainos priemonę, pagal kurią bus pasiūlyta 50 mlrd. EUR vertės nuspėjama vidutinės trukmės parama dotacijomis ir paskolomis, skirta remonto, atkūrimo, atstatymo ir modernizavimo veiklai Ukrainoje remti 2024–2027 m.;
L	kadangi labiausiai dėl karo kenčia Ukrainos vaikai, nes buvo nužudyti 528 ir sužeisti 1 226 Ukrainos vaikai, o 1,8 mln. vaikų persikėlė kaip pabėgėliai į užsienio šalis ir dar 2,5 mln. vaikų persikėlė šalies viduje;
M.	kadangi nuo didelio masto agresijos karo pradžios apytikriai 20 000 Ukrainos vaikų buvo priverstinai deportuoti į Rusiją ir Baltarusiją arba neteisėtai laikomi okupuotose teritorijose; kadangi Tarptautinis baudžiamasis teismas išdavė tarptautinį arešto orderį sulaikyti Vladimirą Putiną ir Mariją Lvovą-Belovą, atsižvelgdamas į jų atsakomybę už neteisėtos deportacijos karo nusikaltimą ir už neteisėtą vaikų iš okupuotų Ukrainos teritorijų perkėlimą į Rusiją; kadangi į Ukraina grąžinta ir su savo šeimomis susijungė mažiau nei 400 deportuotų vaikų;
N.	kadangi Ukraina pasirašė saugumo susitarimus su JK, Danija, Italija, Vokietija ir Prancūzija, atitinkančius bendrą G7 deklaraciją dėl paramos Ukrainai, dėl kurios buvo susitarta 2023 m. liepos 12 d. Vilniuje įvykusio NATO aukščiausiojo lygio susitikimo kuluaruose; kadangi G7 įsipareigojimas suteikė galimybę pradėti derybas siekiant oficialiai įtvirtinti ilgalaikius dvišalius įsipareigojimus ir susitarimus saugumo srityje Ukrainai remti;
1.	dar kartą patvirtina savo tvirtą solidarumą su Ukrainos žmonėmis ir vadovybe bei pakartoja, kad remia Ukrainos nepriklausomybę, suverenitetą ir teritorinį vientisumą laikantis jos tarptautiniu mastu pripažintų sienų;
2.	dar kartą pakartoja, kad kuo griežčiausiai smerkia Rusijos neteisėtą, neišprovokuotą ir nepateisinamą agresijos karą prieš Ukrainą, taip pat Baltarusijos dalyvavimą jame; reikalauja, kad Rusija ir jos įgaliotosios pajėgos nutrauktų visus karinius veiksmus ir kad Rusija atitrauktų visas karines ir įgaliotąsias pajėgas bei karinę įrangą iš visos tarptautiniu mastu pripažintos Ukrainos teritorijos, nutrauktų priverstinę ukrainiečių civilių deportaciją ir paleistų į laisvę visus sulaikytus ukrainiečius; reikalauja, kad Rusijos piliečių įsikūrimo laikinai okupuotose Ukrainos teritorijose procesas būtų sustabdytas ir pakeistas priešingu;
3.	primena, kad Rusijos agresijos karas prasidėjo neteisėta Krymo pusiasalio aneksija 2014 m. vasario mėn.; primena, kad pusiasalis buvo paverstas karine baze ir buvo panaudotas kaip tramplinas didelio masto invazijai 2022 m.;
4.	reiškia pagarbą drąsiems Ukrainos žmonėms, teisėtiems 2023 m. Sacharovo premijos už minties laisvę laureatams, kurie toliau drąsiai gina savo šalį, jos suverenitetą, nepriklausomybę ir teritorinį vientisumą, kartu taip pat gindami laisvę, demokratiją, teisinės valstybės principus ir Europos vertybes nuo brutalaus režimo, siekiančio pakenkti mūsų demokratijai ir susilpninti bei suskaldyti mūsų Sąjungą;
5.	reiškia gilią užuojautą drąsių gynėjų, paaukojusių savo gyvybes ginant Ukrainą, jos žmones, laisvę ir demokratiją, šeimoms ir artimiesiems; ragina ES ir jos valstybes nares nuolat teikti ir didinti paramą sužeistų Ukrainos gynėjų gydymui ir reabilitacijai;
6.	pareiškia, kad yra pasiryžęs palaikyti Ukrainos žmonių ištvermingumą ir tikėjimą geresne ateitimi, kai Ukrainoje ir Europoje viešpataus taika, nė viena Ukrainos teritorijos dalis nebus okupuota Rusijos ir nė vienas Ukrainos ar kitų šalių pilietis nesijaus bauginamas ar puolamas dėl noro gyventi taikiai bei saugiai ir klestėti, gerbiant Europos vertybes ir principus; pakartoja, kad Ukraina, kaip nepriklausoma ir suvereni valstybė, turi pagrindinę teisę spręsti dėl savo ateities, įskaitant laisvę pasirinkti savo sąjungininkus ir politiką ir laisvę vadovautis savo interesais;
7.	giria ES piliečių, pilietinės visuomenės, valstybių narių ir pačios ES solidarumą su Ukraina ir jos žmonėmis; pritaria tam, kad būtų nuolat pratęsiamas Laikinosios apsaugos direktyvos taikymas asmenims, bėgantiems iš Ukrainos dėl Rusijos agresijos karo prieš Ukrainą;
8.	mano, kad karo baigtis ir tarptautinės bendruomenės laikysena atliks labai svarbų vaidmenį darant įtaką būsimiems kitų autoritarinių režimų veiksmams, nes jie įdėmiai stebi karo eigą ir vertina, kiek yra galimybių jiems vykdyti agresyvią užsienio politiką, be kita ko, pasitelkiant karines priemones;
9.	pabrėžia, kad pagrindinis Ukrainos tikslas yra laimėti karą prieš Rusiją, t. y. išvyti visas Rusijos pajėgas, patikėtinius ir sąjungininkus iš tarptautiniu mastu pripažintos Ukrainos teritorijos; mano, kad šis tikslas gali būti pasiektas tik be jokių išimčių užtikrinus nuolatinį, nepertraukiamą ir nuolat didinamą visų rūšių įprastinių ginklų tiekimą Ukrainai;
10.	primena, kaip svarbu išlaisvinti ir deokupuoti Krymo pusiasalį, kuris jau dešimtmetį yra okupuotas Rusijos; primena, kad pusiasalyje gyvenantys piliečiai, kurie yra lojalūs Ukrainai, visų pirma vietiniai totoriai, patiria represijas, yra suimami ir kankinami; primena, kad Rusijos okupacinės pajėgos dėjo visas pastangas tam, kad pusiasalyje būtų panaikintas totorių palikimas ir ištrinti prisiminimai apie Ukrainos buvimą jame; remia Ukrainos pastangas reintegruoti Krymą, visų pirma Krymo platformą;
11.	dar kartą patvirtina pritariantis tam, Ukrainai būtų nuosekliai teikiama karinė pagalba tiek ilgai, kiek tai būtina, ir bet kokia forma, būtina tam, kad Ukraina laimėtų; pripažįsta valstybių narių ir Sąjungos vyriausiojo įgaliotinio užsienio reikalams ir saugumo politikai ir Komisijos pirmininko pavaduotojo pastangas iki šiol vykdomo karinės paramos Ukrainai koordinavimo srityje; pakartoja savo raginimą valstybėms narėms gerokai padidinti ir sparčiau teikti savo karinę paramą, siekiant sudaryti sąlygas Ukrainai ne tik apsiginti nuo Rusijos išpuolių, bet ir atgauti visišką visos savo tarptautiniu mastu pripažintos teritorijos kontrolę;
12.	mano, kad neturėtų būti jokių savo noru nustatytų karinės pagalbos Ukrainai apribojimų; atkreipia dėmesį į tai, kad ES valstybių narių teikiamos paramos sumos, išreikštos jų BVP procentine dalimi, labai skiriasi; ragina užtikrinti būtinas investicijas į Europos gynybos pramonės bazę, kad būtų gerokai padidinta gamybos apimtis, siekiant patenkinti Ukrainos poreikius ir papildyti ES valstybių narių išeikvotas atsargas; pabrėžia, kad Ukrainai ypač reikia modernių oro erdvės gynybos sistemų, ilgojo nuotolio raketų, pvz., raketų „Taurus“, šiuolaikinių kovos orlaivių, įvairių rūšių artilerijos ginklų ir šaudmenų (visų pirma 155 mm skersmens sviedinių), bepiločių orlaivių ir kovos su jais ginklų; pritaria pasiūlymui, kad visos ES valstybės narės ir NATO sąjungininkės kasmet teiktų Ukrainai karinę paramą, kuri būtų ne mažesnė kaip 0,25 proc. jų BVP; ragina apskritai padidinti Europos taikos priemonės viršutinę finansinę ribą ir primygtinai tvirtina, priemonės lėšos turėtų būti naudojamos, be kita ko, iš vieno šaltinio perkant pasaulio rinkoje esamus šaudmenis, siekiant patenkinti Ukrainos poreikius; mano, kad dabartinė ES šaudmenų gamyba, skirta trečiosioms šalims, turėtų būti nukreipta į kitą tikslą ir kad Ukrainai turėtų būti suteikta prioritetinė prieiga prie jos; ragina ES valstybių narių vyriausybes ir gynybos pramonę spręsti vėluojančių pristatymų problemą ir šalinti jų priežastis kartu su šaudmenis gaunančiomis šalimis; ragina JAV Atstovų Rūmus nedelsiant priimti karinės pagalbos Ukrainai paketą;
13.	teigiamai vertina tai, kad yra pasirašyti Ukrainos ir JK, Danijos, Italijos, Vokietijos ir Prancūzijos saugumo susitarimai, atitinkantys bendrą G7 deklaraciją dėl paramos Ukrainai, ir ragina kitas panašiai mąstančias partneres pasekti šiuo pavyzdžiu; pabrėžia, kad šie saugumo susitarimai negali būti laikomi būsimos narystės NATO pakaitalu; teigiamai vertina pažangą, padarytą sprendžiant praktinius klausimus, susijusius su nauju Europos taikos priemonės Paramos Ukrainai fondu, kurio lėšomis bus remiamas karinės įrangos tiekimas Ukrainai įgyvendinant bendrų Europos viešųjų pirkimų iniciatyvas, ir nustatant jo viršutinę finansinę ribą;
14.	pakartoja, kad pritaria Ukrainos prezidento Volodymyro Zelenskio pateiktai taikos formulei; mano, kad tai yra išsamus Ukrainos teritorinio vientisumo atkūrimo planas; primena, kad 10 plano punktų buvo atspindėti 2023 m. vasario 23 d. JT Generalinės Asamblėjos rezoliucijoje ES-11/6 dėl visapusiškos, teisingos ir ilgalaikės taikos Ukrainoje pagal Jungtinių Tautų Chartijos principus;
15.	dar kartą ragina Komisiją, Komisijos pirmininko pavaduotoją ir Sąjungos vyriausiąjį įgaliotinį užsienio reikalams ir saugumo politikai bei valstybes nares bendradarbiauti su Ukraina ir tarptautine bendruomene siekiant įsteigti specialųjį tribunolą, kuris tirtų Rusijos vadovų ir jų sąjungininkų, pvz., Baltarusijos režimo, prieš Ukrainą įvykdytą agresijos nusikaltimą ir vykdytų baudžiamąjį persekiojimą; teigiamai vertina tai, kad Hagoje įsteigtas Tarptautinis baudžiamojo persekiojimo už agresijos nusikaltimą prieš Ukrainą centras;
16.	reiškia pasibaisėjimą tuo, kad Rusijos agresijos karas prieš Ukrainą lėmė vieną iš sparčiausiai didėjantį plataus masto priverstinio vaikų perkėlimo reiškinį po Antrojo pasaulinio karo; primena, kad dėl masinio civilinės infrastruktūros apšaudymo smarkiai apribota Ukrainos vaikų galimybė naudotis pagrindinėmis paslaugomis, pvz., švietimo ir sveikatos priežiūros paslaugomis, visų pirma psichikos sveikatos palaikymo paslaugomis;
17.	pakartoja, kad nuolatinis priverstinis Ukrainos vaikų, įskaitant vaikus iš priežiūros įstaigų, perkėlimas ir deportacija į Rusiją ir Baltarusiją ir jų priverstinis įvaikinimas rusų šeimose pažeidžia Ukrainos ir tarptautinę teisę; pabrėžia, kad pagal Konvencijos dėl kelio užkirtimo genocido nusikaltimui ir baudimo už jį II straipsnį vienos grupės vaikų priverstinis perkėlimas į kitą grupę yra genocido nusikaltimas; reikalauja iš Rusijos ir Baltarusijos valdžios institucijų užtikrinti, kad visi Ukrainos vaikai būtų nedelsiant grąžinti; giria Ukrainos vietos organizacijų pastangas kiekvienu konkrečiu atveju padėti tėvams ir šeimoms ieškoti savo vaikų ir kovoti už tai, kad jie būtų saugiai grąžinti;
18.	smerkia Rusijos ketinimą 2024 m. kovo 15–17 d. vykdyti prezidento rinkimus laikinai okupuotose Ukrainos teritorijose ir pabrėžia, kad nepripažins šių neteisėtų rinkimų rezultatų;
19.	dar kartą ragina užtikrinti novatorišką, papildomumu grindžiamą ir lanksčią sąveiką tarp vykdomo darbo, susijusio su galiojančio asociacijos susitarimo įgyvendinimu, ir stojimo derybų proceso, taip sudarant sąlygas Ukrainai laipsniškai integruotis į ES bendrąją rinką ir sektorių programas, įskaitant galimybę gauti ES lėšų atitinkamose srityse, kad ukrainiečiai galėtų pasinaudoti stojimo teikiama nauda procesui vykstant, o ne tik jam pasibaigus;
20.	pabrėžia, kad Rusijos agresijos karas iš esmės pakeitė geopolitinę padėtį Europoje ir kelia grėsmę jos saugumo architektūrai ir kad reaguojant į tai būtinai reikia ryžtingų, drąsių ir visapusiškų ES politinių, su saugumu susijusių ir finansinių sprendimų;
21.	teigiamai vertina Europos Vadovų Tarybos sprendimą pradėti stojimo derybas su Ukraina, kad bus įgyvendintos Komisijos rekomendacijos; mano, kad Ukrainos narystė ES yra geostrateginė investicija į vieningą ir stiprią Europą ir prilygsta lyderystės, ryžto ir vizijos demonstravimui; ragina skubiai pateikti atitinkamą derybų programą ir ją patvirtinti, kai bus imtasi atitinkamų veiksmų, nurodytų 2023 m. lapkričio 8 d. Komisijos rekomendacijoje;
22.	primena, kad ES stojimo procesas bus grindžiamas nuopelnais ir kad plėtros metodikoje akcentuojamos esminės sritys – pagarbos teisinės valstybės principui, pagrindinėms vertybėms, žmogaus teisėms, demokratijai ir kovos su korupcija sritys; mano, kad tvirtai nuopelnais grindžiamas stojimo procesas geriausiai atitinka tiek Ukrainos, tiek ES interesus; ragina ES ir jos valstybes nares teikti didesnę paramą ir pagalbą Ukrainai jai rengiantis narystei ES, įskaitant technines ekspertines žinias, pajėgumų stiprinimą ir institucines reformas, būtinas siekiant atitikti narystės kriterijus;
23.	ragina Ukrainos vyriausybę toliau stiprinti vietos savivaldą, kurios reforma sulaukė didelio nacionalinio ir tarptautinio pripažinimo, ir įtvirtinti decentralizacijos reformos sėkmę bendroje Ukrainos pertvarkymo, atgaivinimo ir atstatymo procesų struktūroje;
24.	teigiamai vertina tai, kad ES institucijos iš esmės susitarė sukurti Ukrainos priemonę, pagal kurią Ukrainai bus teikiama nuspėjama finansinė parama, ir ragina greitai pradėti ją naudoti; atkreipia dėmesį į sustiprintą Aukščiausiosios Rados, subnacionalinių subjektų ir pilietinės visuomenės, kaip atitinkamų vykdomosios valdžios partnerių, vaidmenį nustatant prioritetus, kurie bus finansuojamai pagal Ukrainos planą, pabrėždamas, kad dėl to taip pat didėja priemonės priežiūros ir stebėsenos veiklos mastas;
25.	ragina Tarybą toliau vykdyti savo sankcijų Rusijai ir Baltarusijai politiką, kartu stebint, peržiūrint ir didinant jos veiksmingumą ir poveikį; ragina Komisiją ir valstybes nares užtikrinti, kad visos 13 paketų sankcijos būtų greitai įgyvendintos ir griežtai vykdomos; prašo Komisijos atlikti poveikio vertinimą, susijusį su sankcijų veiksmingumu stengiantis sutrukdyti Rusijai vykdyti karo veiksmus ir su sankcijų apėjimu; primena, kad ES šiuo metu vykdo darbą, susijusį su teisės aktais, pagal kuriuos ribojamųjų priemonių pažeidimas bus laikomas nusikalstama veika; ragina valstybes nares priimti tolesnius sankcijų pakeitus, kuriais būtų siekiama susilpninti Rusijos karo mašiną ir kurie būtų nukreipti į tolesnius Rusijos ekonomikos sektorius, pvz., branduolinį sektorių, visų pirma bendrovę „Rosatom“, metalurgijos sektorių ir žemės ūkį;
26.	smerkia visas tas šalis, kurios tiekia karinę įrangą Rusijai ir padeda jai apeiti jai taikomas sankcijas ir išvengti jų padarinių, ir ragina ES griežtai persekioti baudžiamąja tvarka įmones, asociacijas ir asmenis, dalyvaujančius apeinant sankcijas; ragina ES, valstybes nares ir jų sąjungininkus sustiprinti jau įvestų sankcijų veiksmingumą, imtis skubių veiksmų siekiant užkirsti kelią bet kokiems bandymams apeiti šias sankcijas ir parengti antrinių sankcijų mechanizmą, kuris pašalintų bet kokias spragas;
27.	ragina ES ir jos valstybes nares imtis tolesnių veiksmų siekiant tęsti tarptautinę Rusijos izoliaciją, be kita ko, atsižvelgiant į Rusijos narystę tarptautinėse organizacijose ir organuose, pavyzdžiui, JT Saugumo Taryboje;
[bookmark: _GoBack]28.	pabrėžia, kad reikia neatidėliotinai nustatyti patikimą teisinį režimą, pagal kurį būtų galima konfiskuoti ES įšaldytą Rusijos turtą ir jį naudoti siekiant pašalinti įvairius Rusijos agresijos prieš Ukrainą padarinius, įskaitant šalies atstatymą ir kompensacijas Rusijos agresijos aukoms, ir pirkti Ukrainai skirtą karinę įrangą; pabrėžia savo įsitikinimą, kad pasibaigus karui Rusija turi būti įpareigota sumokėti jai paskirtas reparacijas, siekiant užtikrinti, kad ji reikšmingai prisidėtų prie Ukrainos atstatymo; teigiamai vertina neseniai Tarybos priimtą sprendimą, kuriuo patikslinamos centrinių vertybinių popierių depozitoriumų, laikančių Rusijos centrinio banko turtą ir rezervus, kurie yra imobilizuoti taikant ES ribojamąsias priemones, pareigos; teigiamai vertina tai, kad sukurtas Rusijos agresijos padarytos žalos registras, nes tai pirmas žingsnis kuriant tarptautinį žalos atlyginimo mechanizmą;
29.	dar kartą reiškia susirūpinimą dėl padėties Rusijos neteisėtai kontroliuojamoje Zaporižios branduolinėje elektrinėje; remia pastangas užtikrinti tolesnį Tarptautinės atominės energijos agentūros atstovų buvimą Zaporižios branduolinėje elektrinėje; primena ir smerkia Rusijos veiksmus, kuriais padaryta didelė žala aplinkai Ukrainoje, įskaitant Kachovkos užtvankos sugriovimą, Ukrainos miškų kirtimą, ekstensyviąją kasybą, taip pat oro ir vandens išteklių taršą; dar kartą reiškia didelį susirūpinimą dėl karo daromo platesnio masto ilgalaikio poveikio aplinkai; pabrėžia, kad reikia sukurti Rusijos karo aplinkai padarytos žalos registravimo ir vertinimo sistemą ir parengti Rusijos atsakomybės už tuos nusikaltimus teisinį pagrindą;
30.	ragina ES ir jos valstybes nares dirbti strategiškai ir iniciatyviai, kad būtų kovojama su hibridinėmis grėsmėmis ir būtų užkirstas kelias Rusijos kišimuisi į politinius, rinkimų ir kitus demokratinius procesus Ukrainoje ir ES, visų pirma piktavališkiems veiksmams, kuriais siekiama manipuliuoti viešąja nuomone ir pakenkti Europos integracijai, ypač atsižvelgiant į artėjančius Europos rinkimus;
31.	reiškia susirūpinimą dėl Ukrainos Aukščiausiosios Rados narių kelionių į užsienį ribojimo; mano, kad tai galėtų būti laikoma nesirenkamuoju išrinktų parlamento narių, visų pirma tų, kurie atstovauja opozicijai, politinės veiklos ribojimu; laikosi tvirtos nuomonės, kad karo metu neturėtų būti nepaisoma jokių politinių išteklių, kurie gali atstovauti Ukrainos šaliai bet kokiuose tarptautiniuose forumuose;
[bookmark: TextBodyEnd]32.	paveda Pirmininkei perduoti šią rezoliuciją Tarybai, Komisijai, Komisijos pirmininko pavaduotojui ir Sąjungos vyriausiajam įgaliotiniui užsienio reikalams ir saugumo politikai, valstybių narių vyriausybėms ir parlamentams, Ukrainos prezidentui, vyriausybei ir Aukščiausiajai Radai, Jungtinėms Tautoms ir Rusijos bei Baltarusijos valdžios institucijoms.

